
Investeringsbehov 2019
Dette dokumentet beskriver det USIT mener er en helt nødvendig investering i IT-infrastruktur i 2019.
Lagring
Mye av dagens lagringsløsning har «End of Life» dato fra leverandøren 1. april 2019. Det betyr at store deler av lagringsløsningen etter den datoen ikke har hverken serviceavtale eller er mulig å få hjelp med. Det betyr at alle disse delene må være skiftet før 1. april 2019.

Vi ser også en relativt stor vekst i lagringsbehovet ved UiO, slik at en ny løsning må være skalert for denne veksten både i initell kapasitet og i mulighet for utvidelse.

I 2018 investeres det 5 mill i de helt grunnleggende komponentene i en slik ny løsning, men uten den nødvendige lagringskapasiteten. I 2019 må det investeres i utvidelse av denne grunnleggende installasjonen slik at det konkrete lagringsbehovet i 2019 dekkes.

Løsningen vil også dekke behov lenger enn 2019, det meste har teknisk levetid på 4-5 år, men vil sannsynligvis kreve utvidelser og oppgraderinger i denne perioden.

Investeringsbehovet i 2019 er estimert til 9 mill kroner. 

Denne investeringen vil gi oss omlag 6 PB (PetaByte) lagring (6.000 TB (TeraByte)).

Av dette vil om lag 4 PB brukes til de forskjellige IT-systemene og generelle lagringsområdene (hjemmeområder o.l.) som UiO har.

Om lag 2 PB blir tilgjengelig som generell forskningslagring for UiO. Mer spesialisert forskningslagring som TSD og CERN søker om egne midler til lagring og omfattes ikke av denne søknaden.

Skifte av lagringsløsning er svært arbeidskrevende, spesielt siden mye må skje på kveld og natt, og det er store krav til at ingen data går tapt, så det er inkludert to årsverk i 2019 i de 9 millionene.

Et alternativ til å kjøpe egen lagringsløsning er å benytte en skytjeneste. UNINETT har gjennom NORDUNET en avtale med SafeSpring om leveranse av slik skylagring. 
https://www.uninett.no/bruk-av-safespring-rammeavtale 

Dersom vi valgte å lagre alle 6 PB i denne løsningen, på den aller rimeligste måten, vil det koste oss 0,20 kr pr GByte pr måned. Det er 2,40 kr pr GByte pr år, og for 6 PetaByte, som er 10.000 TeraByte eller 10.000.000 Gbyte blir kostnaden astronomiske 14,4 mill kroner pr år, eks mva.

Et annet alternativ er å bruke markedslederen på skytjenester Amazon Web Services (AWS). 6 PB med Amazon lagring i Irland vil koste minst USD 141.000 pr måned. Det er 13 mill pr år, 75 mill i en 5 års periode. Vi planlegger å bruke 5 mill i år og 9 mill neste år dvs 14 mill til sammen for lagring som har 5 års levetid, altså under 3 mill pr år. En stor del av lagringen vi kjøper har i tillegg raskere svartid, høyere ytelse og også ekstra funksjonalitet.

Så for øyeblikket er ikke skylagring noe økonomisk fordelaktig alternativ til det å ha en egen lagringsløsning.

Backup
Backupsystemet ved UiO har gjennomgått en større oppgradering i 2016 og 2017. I 2018 vil mye av de gamle tapebibliotekene bli skiftet ut. De er over 10 år gamle og begynner å kreve mye vedlikehold.

I 2019 er det behov for å kjøpe inn en tape-robot til, og plassere denne på noe avstand fra dagens tape-robot. Plassering på Blindern (K-site i LSH eller nybygget datamaskinrom for Astrofysikk i Helga Eng er mulige plasseringer).

Det er også behov for generell utvidelse av backupløsningen for å dekke opp økningen i behovet (som kommer av økningen i hvor mye som er lagret).

Til sammen trengs det 3 mill kroner til dette tiltaket hvor 2 mill er til utstyr og 1 mill er til et årsverk som skal dedikeres til dette arbeidet.

Også på backupområdet er det skyleverandører som kan vurderes. UNINETT-avtalen med SafesSpring nevnt over har også en backupløsning.

UiOs backupløsning tar vare på mer enn 10 PB med data. Det er både fra lagringen i forrige avsnitt og fra mer spesialisert forskningslagring. Dersom vi velger å ta backup av disse dataene, og velger absolutt rimeligste backupmetode fra SafeSpring, såkalt Archive, har vi en pris på 0,28 kr pr GByte pr måned, eller 3,36 kr pr GByte pr år. For 10 PB blir kostnaden 33,6 mill kroner pr år, eks mva.

Også på dette området har Amazon Web Services et tilbud. 10 PB med Amazon Glacier archive lagret i Irland vil koste ca 50.000 USD pr mnd. Det er ca 4,5 mill kroner pr år, 22,5 mill over 5 år. Amazon Glacier krever fortsatt lokal backupprogramvare (CommVault) som vår lokale løsning i tillegg til dette.

Med den foreslåtte investeringen i 2019 har brukt om lag 10 mill på UiOs backupløsning, og forventer minst 5 års levetid (10 års levetid på backuprobotene). Så er det fortsatt mye rimeligere med egen backupløsning enn å bruke dagens skytjenester på området.

Oppgradering KNH/OJD
UiO har to maskinrom, et i Ole Johan Dahls hus OJD (nytt i 2011) og et i Kristen Nygaards hus KNH (fra 1988). 

I 2018 bruker USIT 2 mill kroner på å ruste opp maskinrommet i KNH og legge til rette for at IT-tjenester kan ha en viss redundans ved å sette servere i begge disse maskinrommene.

I 2019 bør det investeres ytterligere 3 mill kroner for å fullføre dette og få på plass en god plattform for redundante tjenester.

De tre millionene vil gå til både fysisk infrastruktur og til arbeid med konfigurasjon av systemene.

Serverutskifting
Servere har en levetid på ca 5 år. Etter det er de både for treige, får for ofte feil og er for kostbare å ha serviceavtale på. Det er derfor nødvendig å skifte ut servere med jevne mellomrom.

I 2018 skal USIT bruke 5 mill på å oppgradere ca en tredjedel av den generelle serverparken. Dette vil også gi mer ytelse for å dekke opp økende behov for forskning, undervisning og andre behov UiO har.

I 2019 er det behov for å oppgradere ytterligere en tredjedel av serverparken. Det er også kostnadsberegnet til 5 mill kroner.

Amazon Web Service (AWS) har også generell serverkapasitet som kan kjøpes. Dersom de utvidelsene som gjøres i 2018 og som vi ønsker å gjøre i 2019 skulle dekkes ved å kjøpe serverkapasitet fra AWS vil det koste mer enn 10 mill kroner pr år ved inngåelse av en flerårig avtale. Dette er basert på at vi kjøper ca 2.000 kjerner og 60 TB minne både i de fysiske serverne og i skyen.

Så over en 5 års periode vil det å kjøpe egen servere som planlagt koste oss ca 10 mill, mens det å kjøpe tilsvarende kapasitet i skyen vil koste om lag 50 mill, 5 ganger så mye.

Infrastruktur for driftsovervåking
UiO har alltid hatt gode driftssystemer for IT-infrastrukturen. Spesielt de siste 2-3 årene har mange nye og funksjonsrike systemer blitt satt i drift. Dette er systemer som både gjør driften enklere, og som gjør driften sikrere ved at det er enklere å holde øye med hva som skjer. Spesielt i disse GDPR-dager det det siste meget viktig ettersom GDPR setter større krav til at vi har full oversikt (og har høyere bøter dersom vi ikke vet det).

Dagens infrastruktur for driftsovervåking trenger en oppgradering for å få mer kapasitet, og for å starte oppgraderingen av de eldste delene.

Vi har kostnadsberegnet dette til 2 mill kroner i 2019.

Sammen med UiB har UiO de siste 3 årene hatt en såkalt IaaS (Infrastructure as a Service) installasjon hvor spesielt forskere og undervisere kan få enkel og rask tilgang til datamaskinressurser i sin forskning og undervisning.

Løsningen er nå utdatert rent teknisk og trenger en oppgradering med både ny maskinvare og oppgradering av programvaren. 

Uten en slik oppgradering og satsning vil tjenesten måtte legges ned.

Dette er kostnadsberegnet til 3 mill kroner i 2019. Det inkluderer utstyr for 2 mill og 1 mill i arbeidskraft.
 



Oppsummering

	Beskrivelse
	Investeringsbehov 2019

	Lagring
	  9 mill

	Oppgradering KNH/OJD
	  3 mill

	Backup
	  3 mill

	Serverutskifting
	  5 mill

	Infrastruktur for driftsovervåking
	  2 mill

	IaaS oppgradering
	  3 mill

	Sum
	25 mill



Som i tidligere år har USIT 9 mill kroner til investeringer i 2019-budsjettet. Det er dermed 16 mill som trengs i tillegg til ordinært budsjett.

